ฟ้องบิ๊กTTAรายย่อยสูญ829ล้านบ.
ผู้ถือหุ้นรายย่อยฟ้องบิ๊ก TTA ทำบริษัทเสียหาย 829 ล้าน &#8220;ดีเอสไอ&#8221; เชิญ &#8220;จันทรจุฑา&#8221; รับข้อกล่าวหาบริหารผิดพลาด 20 ธ.ค.นี้
20 ธ.ค. 2554

ผู้ถือหุ้นรายย่อยฟ้องบิ๊ก TTA ทำบริษัทเสียหาย 829 ล้าน “ดีเอสไอ” เชิญ “จันทรจุฑา” รับข้อกล่าวหาบริหารผิดพลาด 20 ธ.ค.นี้
นายสนั่น เยรัมย์ ทนายความของนายบรรเจิด สถาวรานนท์ ผู้ถือหุ้นของบริษัท โทรีเซนไทย เอเยนต์ซีส์ (TTA) เปิดเผยว่า นายบรรเจิดได้มอบอำนาจให้ยื่นฟ้องผู้บริหาร TTA กรณีบริหารงานผิดพลาด ส่งผลให้บริษัทได้รับความเสียหาย 829 ล้านบาท
TTA ซื้อใบสำคัญแสดงสิทธิ (วอร์แรนต์) บริษัท ยูนิค ไมนิ่ง เซอร์วิสเซส (UMS) แล้วไม่ใช้สิทธิ ปล่อยให้ไม่มีมูลค่า แทนที่จะแปลงสภาพเป็นหุ้น 56 ล้านหุ้น หรืออย่างน้อยขายวอร์แรนต์ออกไปให้เงินคืนมา แต่ผู้บริหารกลับตอบว่าใช้สิทธิแปลงสภาพเป็นหุ้นไม่คุ้ม
ขณะนี้ทางกรมสอบสวนคดีพิเศษ (ดีเอสไอ) ได้รับเรื่องนี้เป็นคดีพิเศษแล้วเมื่อวันที่ 26 พ.ย.ที่ผ่านมา และได้ออกหมายเรียกให้ผู้บริหาร TTA คือ ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหารของ TTA และนางฐิติมา รุ่งขวัญศิริโรจน์ ผู้ช่วยกรรมการผู้จัดการใหญ่ สายการเงิน TTA ให้มารับทราบข้อกล่าวหาวันที่ 20 ธ.ค.นี้ 
นอกจากนี้ ยังได้ทำหนังสือถึงประธานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อดำเนินการให้ ม.ล.จันทรจุฑา และนางฐิติมา พ้นจากการเป็นผู้บริหารบริษัท เพราะถือว่าขาดคุณสมบัติในการเป็นผู้บริหารบริษัทจดทะเบียน หลังจากดีเอสไอได้พิจารณารับคดีนี้เป็นคดีพิเศษ ซึ่งจะให้เวลา ก.ล.ต.ดำเนินการ 7 วัน ก่อนจะทำหนังสือร้องศาลปกครองดำเนินการกับ ก.ล.ต.